
‏19 אוקטובר 2026
‏‏ח' חשון תשפ"ז
סימוכין: 747060

פרוטוקול ועדת כספים מיום 19/10/2026

שמות חברי הוועדה הנוכחים:
דני הרוש– יו"ר הוועדה
ממה שיינפין – חבר הוועדה
אמיר קולמן – חבר הוועדה
לירית שפיר שמש – חברת הוועדה 
אלון רבינוביץ – ממלא מקום של יעל סער


שמות מוזמנים שנכחו:
צחי בן אדרת, רו"ח – גזבר העירייה
פירי לוי –מנהלת אגף תקציבים
לינור גיירו – מנהלת לשכת גזבר
רונן שטרית – יועץ השקעות
עו"ד דפנה דוד, ממשרד האן מרקוביץ
סיון עמרה דדון – מנהלת אגף הכנסות


שמות חברי הוועדה שלא נכחו:
הדר לביא – חברת הוועדה
יעל סער – חברת הוועדה
אורן כהן – חבר הוועדה


סדר יום:
1. דיווח ועדת השקעות
2. פרוטוקול ועדת הנחות 
3. העברות מסעיף לסעיף שוטף
4. העברות מסעיף לסעיף תב"ר
5. דוח כספי משרד הפנים לשנת 2025
6. דוח כספי רבעון שני לשנת 2026

צחי בן אדרת: אלון מחליף את יעל סער. נתחיל עם סקירה של ועדת השקעות. 





דיווח ועדת השקעות
רונן שטרית: אנו מציגים את ביצועי תיק  ההשקעות של העירייה לנובמבר. מסכמים 3 רבעונים של השנה. תיק ההשקעות כ-58 מיליון ש"ח. מותר לעירייה להשקיע עד 10% במניות במדד 25, שאר הכסף בחברות איתנות ויציבות וכל השאר באגרות חוב או חברות ממשלתיות.
2025 היתה שנה מצוינת בשוק ההון הישראלי, השנה פחות טובה, אך הנתונים הכלכליים של ישראל ממשיכים להיות מובילים ב-OECD, וממשיכים לראות צמיחה מואצת במשק. גם האינפלציה וגם הריבית חיוביים, התפרסם מדד של מינוס 0.5 שהפתיע לטובה, כי הציפיות היו למינוס 0.2. זה נתן רוח גבית לשוק אגרות החוב בבורסה. 
הריבית עלתה השנה בארה"ב ובאירופה ובעוד מדינות, ואצלנו ירדה במצטבר באחוז, וצפויה עוד ירידה בריבית. הריבית והאינפלציה משפיעות על שוק ההון.
אם נסכם גם את התעסוקה, יחס החוב תוצר, הגרעון שמצטמצם, שער השקל מול הדולר והיצוא הגובר, כל אלה מובילים לכך שהצמיחה בישראל ב-2027 תעבור 5%, ובאירופה היא סביב 2%. שוק ההון עדיין אטרקטיבי, והחלטנו להמשיך להשקיע בצורה הזו. ברגע שהבחירות יסתיימו ותהיה וודאות לגבי איראן, אולי נגדיל את שוק ההון. זה להחלטת ועדת השקעות.
אנו בשנה חיובית, אם כי לא טובה כמו 25 או 24 שהיו בתשואות דו ספרתיות. השנה אנו בתשואה חד ספרתית, אך בשקלול הכולל והצפי להמשך אנו ממשיכים להיות אופטימיים לשווקים, וממשיכים להשקיע בצורה זו.
מדיניות ההשקעה תקינה בהתאם לחוזר מנכ"ל. עד 10% במניות, אג"ח חברות בדירוגי A ומעלה. תיק ההשקעות כעת סולידי מאוד, בעגה המקצועית כך הוא נחשב. כנראה תניבו תשואות נמוכות יותר מהפוטנציאל, זה נחשב נמוך. 
אני מנטרל את שינויי הדולר והאירו, ישראל הובילה בכל המדדים בעולם, ישראל ב-11% מתחילת השנה במדד ת"א, המדד העולמי 6%, האירופאי יורד, כנראה ימשיך לרדת. אנו לא שם, אסור לנו להשקיע בשווקים אלה וטוב שכך. 
התשואה היתה סבירה לאור מה שקרה בעולם, לפחות ב-3 החודשים האחרונים. צפי להמשך, המשך השקעה בשוק ההון בהתאם לצמיחה, ועוד צפי לשוק ההון בהמשך, לפי מה שיתפתח.
מדד ת"א 125 זה המדד המוביל של הבורסה בישראל, 125 המניות המובילות. עלה מתחילת השנה 11%. הכתום זה העולמי. ישראלי שנכנס למדד ה-MST הרוויח פחות מאשר בשוק המקומי, כי צריך להפחית את השפעת השקל דולר. כך גם במדדים האחרים. מולם מדד הייחוס.
ב-2025 היינו בפער גדול מול ישראל, גם ב-2024. הפער גדל כי הכלכלות שונות גם בצורתן וגם בביצועים שלהן. 

צחי בן אדרת: תודה רבה. נעבור לוועדת הנחות.
מובא פה פרוטוקול ועדת הנחות. הנחות רטרואקטיביות על פי קריטריונים, אנו צריכים להביאן לאישור ועדת הנחות ומועצה. זכאים שמבקשים רטרו שנתיים אחורה. הנחת מילואים, 30% לילד נכה וכו'. משתמשים במספרי משלם ולא פרטים אישיים. הורה עצמאי וכו'. זו הרשימה. אם יש שאלות, אנו לרשותכם.
קריטריון נוסף הנחות לפי מבחן הכנסה, קריטריונים ברורים ומבחן הכנסות למעשה. גם כאן מספרי משלמים והכנסה חודשית לפניכם. החלק הבא זה ועדת הנחות למחיקה, מחיקת חובות לפי סע' 3.3.8. גם כאן זה חברות. רואים פעולת מחיקה מסודרת, רוב ההנחות טופלו ע"י מרקוביץ.
סוגיה אחרונה פטור עסקים, גם רטרו. שאלות לסיוון ולדפנה. 
ממה שיינפין: לגבי עסקים, על איזו תקופה מדובר? זה קטן מאוד.
צחי בן אדרת: תאריך היווצרות החוב, 97, 95, 2003, 2018, כל חוב לגופו. כפי שמוצג. יש שאלות נוספות?
ממה שיינפין: פטור מארנונה לנכס ריק, אני לא יודע אם זה נכסים שלנו, אני לא יכול לדעת אם יש נכס ריק. לא אקח סיכון, רק לנכס ריק אני אמנע. כל השאר מאשר. 
צחי בן אדרת: חוץ מהימנעות של ממה לגבי פטור מנכס ריק, אפשר לאשר? 

החלטה:אושר פה אחד למעט הימנעות ממה.

העברות מסעיף לסעיף שוטף
פירי לוי: אני רוצה לבקש אישורכם להוסיף העברה נוספת שלא שלחנו.
צחי בן אדרת: אציג. זו העברה לבי"ס גולדה, עוד 100,000 ש"ח. היתה להם בעיה, הם הוציאו חריגה של 200,000 ש"ח, 100,000 יכולנו לסייע להם מעודף, ואנו מבקשים עוד 100,000 ש"ח. המנהלת עזבה.
לירית שפיר שמש: מה יש פה לשלם, למה אנו צריכים לשלם?
צחי בן אדרת: זה בי"ס שלנו, המנהלת בניהול לא אחראי נכנסה לגרעון בחשבון הורים ובחשבון רשות, וזה בי"ס שלנו. אם נרצה או לא נצטרך לשלם. ניסיתי להימנע מזה מכל וכל, רציתי שיחזירו את הכסף בהלוואה לא בגלל הכסף, אלא בשביל הרצון שילמדו ממנו אבל הגורמים המקצועיים אמרו לי שלא ניתן.
לירית שפיר שמש: הם מקבלים תקציב, הם לא יכולים לחרוג?
צחי בן אדרת: לא אבל בפועל הם חרגו. גם בחשבון הורים וגם בחשבון רשות. הם הוציאו רק על ביה"ס. השקעה. לא על דברים אחרים. 
אלון: המנהלת עברה לנהל בי"ס אחר?
צחי בן אדרת: לא, היא פרשה לגמלאות.
לירית שפיר שמש: איך היא יכלה לנהל כך בי"ס?
צחי בן אדרת: נכון, פנינו למשרד החינוך. היא פרשה, ביה"ס במצוקה, לא יכול לרכוש ספרים וכו'. גם בחשבון הורים היא נכנסה למינוס מינוס 100,000 ש"ח וגם בחשבון הרשות 100,000 ש"ח. הם במצוקה. אני האחרון שרוצה לשלם אבל אני לא רואה ברירה.
דני הרוש: כשיש מצוקה בניהול בי"ס צריך לאשר, צחי האחרון שידע.
אלון: ברור שצריך לאשר. אני שואל איך יכולים למנוע את זה להבא.
דני הרוש: מניסיוני ומניסיונו של צחי, לא נתקלנו בזה אף פעם. כך שזה לא צפוי.
לירית שפיר שמש: חייבים להביא את זה לידיעתנו.
צחי בן אדרת: מתי נביא? ברגע שזה הובא לידיעתי הבאתי את זה לוועדת הכספים. 
לירית שפיר שמש: העיתוי בעייתי מאוד.
דני הרוש: יש לכם אפשרות לאשר או לא. ברגע שאדם נמצא במצוקה, וממה יכול להעיד על כך. לא נתקלתי בדבר כזה אף פעם.
ממה שיינפין: לא היה. אי אפשר לפגוע בילדים כמובן. השאלה אם יש מנגנון שימנע את זה בעתיד.
צחי בן אדרת: יש להם מנגנון עצמאי. אורית מהחינוך התריעה בהם, אמרה שאם זה יקרה בפעם הבא זה לא יקרה. לא נשלם יותר. עשינו כמה ישיבות בנושא, כעסתי, יצאתי מדעתי, אבל הראו לי שביה"ס לא יוכל לתפקד. הצוות החינוכי אומר לי.
לירית שפיר שמש: איפה משרד החינוך כאן?
צחי בן אדרת: הוציאו מכתב למשרד החינוך לעדכון וכו'.
דני הרוש: אני מציע שהגזברות תוציא מסמך לאגף החינוך שידבר בעד עצמו, שזה הסיפור, והוכח באופן חריג שדברים כאלה לא יקרו יותר.
צחי בן אדרת: אורית הוציאה מכתב. אוודא שזה יצא.
לירית שפיר שמש: צריך מנגנון בקרה שלבתי הספר יהיה אסור להיכנס לגרעון בתקציב.
פירי לוי: יש להם מנגנון בקרה. הכל בספרים של בתי הספר.
צחי בן אדרת: גם רואה החשבון שליווה אותם כבר לא פה. דאגתי שהוא לא יהיה.
לירית שפיר שמש: איך עד היום אף אחד לא חשב שדבר כזה, אם יש להם תקציב אסור לחרוג.
דני הרוש: כולם יודעים שאסור. אבל דבר כזה לא קרה אף פעם. קרה. ניצור מנגנון, נוציא משרד לאגף החינוך שייקחו אחריות ויפקחו. זה שאלות שאין לנו תשובות איך זה קורה.
ממה שיינפין: חשוב מאוד שלא המנהלת ולא רואה החשבון נמצאים פה. זה טוב מאוד. שיידעו שמי שיגרום לדבר כזה יעזוב.
צחי בן אדרת: גם רואה החשבון וגם המנהלנית וגם המנהלת יצאו מביה"ס. טוב שהגורמים יצאו. 
פירי לוי: ההעברות – הנושא הראשון שירותים חברתיים. רוצים לבצע הגדלה של חצי מיליון על חשבון רזרבה והשאר כנגד הכנסות. מדובר בהשמות, החל מהטיפול בילד ועד למשפחות המצוקה. התאמה לביצוע חזוי. 
העברה שנייה, חזות העיר 6,000 ש"ח.
לירית שפיר שמש: בסוף שיחקתם ימינה ושמאלה עם הכספים. אני רואה 177 לכל צד כאילו. זה שיפוי שכבר קיבלנו?
פירי לוי: כן, זו הכנסה כנגד הוצאה. אנו מקבלים ממשרד הרווחה הכנסות, לא רק הוצאות. נקבל יותר הכנסות כי יש לנו יותר הוצאות.
לירית שפיר שמש: נקווה.
פירי לוי: העברה שתיים היא ניוד פנימי. העברה שלוש היא הוצאות כנגד הכנסות בעקבות גידול בהיקף החוגים בגלר. העברה רביעית דיברנו.
דני הרוש: אפשר לאשר בפה אחד?
לירית שפיר שמש: בלית ברירה אני מאשרת, אך זה בעייתי מאוד לגבי ביה"ס. אאשר בלב כבד.
ממה שיינפין: אני מחזק אותך, זה פעם ראשונה שקרה לנו ולא יקרה.

החלטה: אושר פה אחד


העברות מסעיף לסעיף תב"ר
צחי בן אדרת: העברות למימון משרד הגנת הסביבה, איילת לא פה, אני מבקש את רשותכם. 
החלטה: אושר פה אחד

דוחות כספיים משרד הפנים 31/12/25
צחי בן אדרת: לדוח הרבעון אני צריך יותר זמן, אז אתחיל בדוחות כספיים של משרד הפנים. הם טובים, אנו נדון בהם גם אצל מבקר העיר, יש לנו מחר ישיבה. אני מעביר את זה תמיד גם בוועדת הכספים. 
לירית שפיר שמש: אני רואה אותך מחר.
צחי בן אדרת: הדוחות מוצגים לפניכם. 
הדוחות הכספיים מעולים ל 31/12/25. זה בדיוק כמו הדוחות של העירייה שהצגתי לכם, אותם תוצאות, משרד הפנים לא שינה כלום, השאיר הכל על כנו. זה אומר שיש לנו עודף של 3.514 מיליון. 
אגיד עוד משהו, הוא מציג גם דוח מפורט, עם ליקויים. אין לנו ליקויים לשנת 2025, אפס ליקויים לשנת 25, ממש אין, אנו עובדים על זה מאוד קשה ונציג את זה בוועדת הביקורת. אם יש לכם שאלות נוספות, זה כמו שהצגתי לכם בישיבה הקודמת. אין שינוי במספרים. נביא דוחות אלה כמובן לישיבה שלא מן המניין של המועצה הבאה. 
אם אין שאלות, נעבור לדוח של 30.6 שהוא יותר קשוח, מורכב. 

דוח כספי רבעון 2 לשנת 2026
צחי בן אדרת: זה דוח שלנו שאנו עורכים, לא של משרד הפנים, לרבעון שני של 2026.הדוח מגלם גרעון של 21 מיליון ₪. סה"כ נכסים נזילים קופה ובנקים 167.8 מיליון. הכנסות מתוקצבות שטרם התקבלו 47.5 מיליון. זה המאזן. חייבים לא מתוקצבים 2.3 מיליון. סה"כ רכוש שוטף 217.6.
אלון: למה חייבים עלה פי 4, מ-546 ל-2 מיליון בחצי שנה. תשלומים לא מתוקצבים. 
צחי בן אדרת: לא, אין פה סכומים משמעותיים. אני יכול לתת לך את הפירוט. זה בעיקר בגלל הפרשי הדוחות. הדוח הזה מדבר על דצמבר 25 וזה על יוני, יש פה הפרש של יתרות. כמו למשל מועדות שכר, הגשנו פשוט ביוני הבראה, וזה 61, ובדצמבר אין הבראה, זה 42 מיליון החייבים. אז גם הסכום הזה... פה במקרה זה, אילו חייבים של דמי שימוש לעמותות הספורט. אבל זה לא משמעותי, אני יכול לבדוק את הכרטיס אח"כ.
השקעות לקרן עבודות פיתוח 269 מיליון, השקעות מימון קרנות מתוקצבות 41 מיליון. סה"כ השקעות 310 מיליון. 
סה"כ נכסים 527.9 מיליון ש"ח. 
סה"כ התחייבויות שוטפות 213 מיליון, שמורכבים מספקים, מוסדות שכר, משרדי ממשלה. גם פה עלה מ-700 ל-2 מיליון, פשוט בסוף שנה ממצים את הדרישה, בסוף שנה הם משלמים. זה עניין של שיפטינג ועיתוי. 
קרנות בלתי מתוקצבות 162 מיליון, קרנות מתוקצבות 41 מיליון. עודפים בתקציב הרגיל, עודפים בתקציב הבלתי רגיל סה"כ 145 מיליון שמורכב מסוף שנה, מול הדוח השנתי שמיד אדבר ממה הוא מורכב.
סה"כ עודפים נטו (לאחר קיזוז הגרעון של 21 מיליון של החציון) בתקציב הרגיל 3.6 מיליון.
נעבור לקרנות. 161.9 מיליון, מורכב מקרן היטל השבחה, קרן ממכירת נכסים, היטל ביוב 5.3 מיליון וקרנות אחרות שהן שצ"פ וכולי. סה"כ קרנות 161.9 מיליון.
עד כאן המאזן. נעבור למדדי הפסד. דו"ח רווח והפסד ביצוע מול התקציב הרגיל. סה"כ הכנסות המורכבות מארנונה, עצמיות חינוך ורווחה. עיקר ההפרש בהכנסות הוא מארנונה, חניה, אני מייחס את זה בעיקר למלחמה. אנו עובדים קשה מאוד לסגור את הפערים. מאוד קשה.
החלק המעניין הקשור להסבר הדוח, הוצאתי דוח פלטפורמה מה קורה באוקטובר מבחינת הכנסות הארנונה. כי אם אני היום במינוס 20, עד סוף שנה זה צריך להיות 40. באוקטובר נשארתי על 20, אני ב-19 אפילו. בספטמבר יש גידול בפער אבל באוקטובר זה נראה פער של 19 מיליון. זה הפלטפורמה. זה אומר שאנו לא מגדילים את הפער.
הדוח מבטא גם את המלחמה.. פינוי אשפה גדל, גם בכך אנו מנסים לטפל. גידול גם בגזם וגם באשפה רגילה. זה בגדול. אח"כ תשאלו שאלות.
לירית שפיר שמש: גידול בהכנסות ובהוצאות מכל הכיוונים.
צחי בן אדרת: כל דבר אפשר להסביר. עצמיות חינוך עיקר הירידה בהכנסות זה שיפטינג של 4.2 מיליון של יול"א, שנקבל את זה אח"כ. החלק היחסי חותך לחצי, לא מתייחס לעונתיות. אז החוסר הזה הוא יולה. כמובן ההחזר להורים, שזה 3 מיליון ש"ח ועוד סעיפים אחרים קטנים יותר. 
הכנסות עצמיות אחר הירידה זה הכנסות מאשפה, הפחים הכתומים נכנסו, אנו אמורים להיות בק טו בק, אך עדיין לא קיבלנו כסף מהפח הכתום וחסרה לנו הכנסה של 2 מיליון. מגולם פה הכנסה מחניה, בגלל המלחמה לא גבינו. את שאלת לגבי הירידה בהכנסות.
לירית שפיר שמש: איפה ה-20 מיליון שאתה מדבר עליהם?
צחי בן אדרת: זה בתוך ה-7 מיליון, אני מסביר שזה פח כתום, הכנסות מחניה, הכנסות משילוט עדיין לא גבינו, היכל התרבות ירד בגלל המלחמה. סה"כ הכנסות 1.3 מיליארד ש"ח. 
סה"כ תקבולים ממשרד החינוך 155 מיליון, ממשרד הרווחה 45, תקבולים אחרים 19 מיליון. מביא אותנו להכנסות לפני ארנונה של 553.5 מיליון. 
אני מדבר במונחים תקציביים כי מי שזכאי לארנונה זכאי להנחה. תקציבית זה מעיק עלינו מאוד. אני מדבר על 48 מיליון ש"ח הנחה בארנונה. חשבונאית אין לכך השפעה, כי זה נרשם גם בהכנסות וגם בהוצאות. אבל תקציבית נגיע ל-90 מיליון בשנה, וזה המון. אבל אני מדבר תקציבית.
הוצאות 214, שכר עובדי חינוך ופעולות חינוך, שכר עובדי רווחה ופעולות רווחה, סה"כ הוצאות של 552.8 מיליון.
על זה מוסיפים מלוות, לביוב ואחרות, 19 מיליון. נתתי הלוואה ומשכתי, וקיבלתי רק עכשיו, ביום ראשון קיבלתי את הכסף. אז חסכתי פה כספים, כי לא מיהרנו לקחת את ההלוואה בתחילת השנה. סה"כ הוצאות מימון 1.4, סה"כ הוצאות לפני הנחות בארנונה 574.9 מיליון.
ארנונה נרשם גם בהכנסות וגם בהוצאות, 48 מיליון ש"ח. סה"כ הוצאות 662.9 מיליון, זה מביא אותנו לגירעון של 21 מיליון. אנו עובדים מאוד קשה. ההחלטות שנקבל ישפיעו על שנת 27, נקבל החלטות קשות לשנת 27. אני כבר רואה את 27, יש לנו פערים, נצטרך לקבל החלטות. אם יש לי פערים של סגירת תקציב של 60 מיליון ש"ח, אבוא עם המלצות של 100 מיליון, ונצטרך לקבל החלטות לצמצום. אנו רשות איתנה ולא יכולים להרשות לעצמנו להיות גרעוניים. אם יש שאלות, אני לרשותכם. 
לא צריך לאשר את הדוחות, אני רק מציג אותם.
דני הרוש: יש שאלות?
אלון: לא ראיתי את תקציב 26 אז קשה לי לעבור על זה. על שאר החומר עברתי. 
צחי בן אדרת: מי שרוצה יכול להתקשר אלי, אם יש שאלות. 
אלון: אני יודע.
לירית שפיר שמש: אני רוצה להדגיש הפעם, כנראה באופן חריג זה הגיע לפני הישיבה, וכנראה שבפעמים אחרות יגיע מוקדם יותר. אני יודעת שהיה שבוע חריג, אני מאירה עיניים.
צחי בן אדרת: היה שבוע חריג.
דני הרוש: תודה רבה לצוות, ערב טוב.

